Vývoj a stav trestnej činnosti odsúdených osôb, zaťaženosť súdov Slovenskej republiky vo všeobecnosti, zaťaženosť osobitne okresných, osobitne krajských súdov a osobitne Špecializovaného trestného súdu pri vybavovaní trestných vecí za rok 2010, tak ako v predošlých rokoch sa porovnáva podľa najdôležitejších štatistických ukazovateľov. Toto porovnávanie sa uskutočňuje vždy za obdobie posledných piatich rokov. Podľa tohto spôsobu porovnávania prvým rokom v súčasnosti hodnoteného obdobia je rok 2006.

Od roku 2006 sa v Štatistickej ročenke v časti Trestná agenda zverejňujú štatistické údaje vykazované súdmi ako rozhodnuté podľa starých kódexov 
(Tr. zákon č. 140/1961 Zb. v znení neskorších predpisov, Tr. poriadok č. 141/1961 Zb. v znení neskorších predpisov) a štatistické údaje vykazované súdmi ako rozhodnuté podľa súčasne platných a účinných trestných kódexov (Tr. zákon č. 300/2005 Z. z. a Tr. poriadok č. 301/2005 Z. z.).

V porovnaní s rokom 2009 okresné súdy Slovenskej republiky vykázali mierny pokles počtu vecí došlých na súdy a tiež mierny pokles počtu osôb v týchto veciach stíhaných.

V roku 2010 na okresné súdy došlo 34 703 vecí, v ktorých bolo stíhaných 40 980 osôb. V porovnaní s rokom 2009 je to o 226 (0,65 %) vecí a o 189 
(0,46 %) osôb menej. Pri porovnaní s prvým rokom hodnoteného obdobia s rokom 2006 je to o 8 528 (32,58 %) vecí a o 9 226 (29,05 %) osôb viac.

Okresné súdy Slovenskej republiky v roku 2010 vybavili 35 561 vecí, v ktorých bolo stíhaných 41 870 osôb.

V roku 2010 tak okresné súdy vybavili o 724 (2,08 %) trestných vecí viac, v ktorých bolo trestne stíhaných o 486 (1,17 %) osôb viac ako v roku 2009. 
V porovnaní s rokom 2006 v počte vybavených vecí ide o nárast o 7 863 (28,39 %) vecí a o 7 589 (22,14 %) v nich stíhaných osôb. 

Nevybavených ostalo v roku 2010 na okresných súdoch 18 210 vecí, v ktorých bolo 23 881 stíhaných osôb. V porovnaní s rokom 2009 v tomto ukazovateli došlo k poklesu počtu nevybavených vecí o 858 (4,50 %) a k poklesu počtu osôb v nich stíhaných o 890 (3,59 %). V porovnaní s rokom 2006 počet nevybavených vecí stúpol o 85 (0,47 %) vecí, avšak počet osôb v nich stíhaných poklesol o 529 (2,17 %) osôb.

Podiel nevybavených vecí v roku 2010 na celkovom počte vecí, ktoré boli vo vyhodnocovanom období na okresných súdoch (zostatok vecí z roku 2009 + nápad nových vecí v roku 2010) je 33,87 %. Je to o 1,50 % vecí menej ako v roku 2009 a o 5,68 % menej ako v roku 2006.

V roku 2010 okresné súdy Slovenskej republiky vybavili 1 972 väzobné stíhaných osôb.

V časovom horizonte do 3 mesiacov od nápadu bolo vybavených 1 429 osôb, v časovom horizonte od 3 do 6 mesiacov od nápadu bolo vybavených 262 osôb, v časovom horizonte od 6 mesiacov do 1 roka bolo vybavených 204 osôb, v časovom horizonte od 1 do 2 rokov bolo vybavených 70 osôb, a v horizonte viac ako 2 roky bolo vybavených 7 väzobne stíhaných osôb.

Na vybavenie jednej väzobne stíhanej osoby potrebovali okresné súdy v roku 2010 v priemere 112 dní. V porovnaní s rokom 2009 počet dní potrebných na vybavenie jednej väzobne stíhanej osoby poklesol o 8 dní (v roku 2009 - 120 dní). V porovnaní s rokom 2006 je to menej o 24 dní (v roku 2006 - 136 dní).
Mierny nárast rýchlosti konania potrebnej na vybavenie jednej stíhanej osoby pokračoval aj v roku 2010. V roku 2010 súdy na vybavenie jednej stíhanej osoby potrebovali v priemere 4,92 mesiaca. V porovnaní s rokom 2009 je to zrýchlenie konania o 0,29 mesiaca (2009 - 5,21 mesiaca). V porovnaní s rokom 2006 je to zrýchlenie konania o 1,02 mesiaca (2006 - 5,94 mesiaca).
Najnižšiu rýchlosť konania v roku 2010 mali súdy Trenčianskeho kraja, ktoré na vybavenie jednej stíhanej osoby potrebovali v priemere 5,96 mesiaca. Pri porovnaní s rokom 2009 je to zlepšenie o 0,43 mesiaca (2009 - 6,39 mesiaca). V porovnaní s rokom 2006 je to zlepšenie až o 3,31 mesiaca (2006 - 9,27 mesiaca).
V roku 2010 najrýchlejšie konali súdy Banskobystrického kraja, ktoré na vybavenie jednej osoby potrebovali v priemere 3,93 mesiaca. V porovnaní s rokom 2009 je to zlepšenie o 0,18 mesiaca (2009 - 4,11 mesiaca). Pri porovnaní s rokom 2006 je to zlepšenie o 0,75 mesiaca (2006 - 4,68 mesiaca).
Okresné súdy Slovenskej republiky z celkového počtu 30 887 odsúdených osôb, v časovom horizonte do 1 mesiaca od nápadu do právoplatnosti rozhodnutia vybavili 9 646 osôb, čo je 31,23 %. V porovnaní s rokom 2009 je to nárast počtu vybavených osôb o 1 145 osôb, čo je nárast o 3,57 % 
(2009 - 27,66 %). V porovnaní s rokom 2006 o 4 195 osôb, čo je nárast o 9,90 % (2006 - 21,33 %).
V časovom horizonte od 1 do 3 mesiacov bolo vybavených 10 715 osôb čo je 34,69 %. V porovnaní s rokom 2009 je to pokles v číselnom vyjadrení o 431 osôb, čo v percentuálnom vyjadrení je menej o 1,58 % (2009 - 36,27 %). V porovnaní s rokom 2006 je to v číselnom vyjadrení nárast o 1819 osôb, avšak v percentuálnom vyjadrení je to pokles o 0,12 % (2006 - 34,81 %).
V časovom horizonte od 3 do 6 mesiacov bolo vybavených 4 411 osôb čo je 14,8 %. V porovnaní s rokom 2009 je to v číselnom vyjadrení pokles o 90 osôb a v percentuálnom vyjadrení pokles o 0,37 % (2009 - 14,65 %). V porovnaní s rokom 2006 je to v číselnom vyjadrení pokles o 36 osôb, v percentuálnom vyjadrení menej o 3,12 % (2006 - 17,40 %).
V horizonte od 6 do 9 mesiacov v roku 2010 bolo vybavených 1 932 osôb čo je 6,26 %. V porovnaní s rokom 2009 je to v číselnom vyjadrení menej o 133 osôb, v percentuálnom vyjadrení pokles o 0,46 % (2009 – 6,72 %). V porovnaní s rokom 2006 v číselnom vyjadrení ide o pokles o 224 osôb, v percentuálnom vyjadrení o pokles o 2,18 % (2006 – 8,44 %).
V horizonte od 9 mesiacov do 1 roka bolo v roku 2010 vybavených 1 018 osôb čo je 3,30 %. Pri porovnaní s rokom 2009 v číselnom vyjadrení ide o pokles o 86 osôb čo v percentuálnom vyjadrení je pokles o 0,29 % (2009 – 3,59 %). V porovnaní s rokom 2006 je to v číselnom vyjadrení pokles o 316 osôb, v percentuálnom vyjadrení o 1,92 % (2006 - 5,22 %).
V časovom horizonte viac ako 1 rok bolo vybavených 3 165 osôb, čo je 10,25 %. V porovnaní s rokom 2009 v číselnom vyjadrení je to menej o 248 osôb, v percentuálnom vyjadrení pokles o 0,86 % (2009 - 11,11 %). Pri porovnaní s rokom 2006 je to v číselnom vyjadrení menej o 105 osôb, v percentuálnom vyjadrení pokles o 2,55 % (2006 - 12,80 %).

Rýchlosť konania u právoplatne odsúdených osôb na okresných súdoch bola v roku 2010 v celoštátnom priemere 4,92 mesiaca.
Ako vo všetkých predošlých ročenkách aj v roku 2010 kvalitu rozhodovania okresných súdov možno overiť z ukazovateľov štatisticky zistených a vykázaných krajskými súdmi.
V roku 2010 na krajské súdy ako súdy II. stupňa (odvolacie konanie) v rámci odvolacej agendy (To) došlo 3 999 vecí, v ktorých podalo odvolanie 4 632 osôb. Odvolacie súdy vybavili 4 011 vecí, ktoré sa týkali 4 603 osôb.
K zamietnutiu odvolania alebo k jeho späťvzatiu došlo u 2 282 osôb čo je 49,58 %. Rozsudok súdu I. stupňa bol zrušený a vec bola vrátená na nové konanie vo vzťahu k 1 106 osobám čo je 24,03 %. Odvolací súd zmenil výrok o vine 29 osobám, čo je 0,63 %. Odvolacím súdom bol trest sprísnený 154 osobám čo je 3,35 % a zmiernený 454 osobám čo je 9,86 %. V odvolacom konaní bolo oslobodených 157 osôb čo je 3,41 % a inak skončených bolo 421 osôb čo je 9,15 % odsúdených. 
V porovnaní s rokom 2009 odvolacie súdy zaznamenali pokles došlých odvolaní o 68 (1,67 %) a pokles počtu osôb o 9 (0,19 %). Pri porovnaní s rokom 2006 v došlých odvolaniach je to pokles o 55 (1,36 %) a v osobách pokles o 112 (2,36 %) osôb.
Kvalita rozhodovania okresných súdov sa v porovnaní s rokom 2009 zlepšila v ukazovateli zamietnuté a späťvzaté. V roku 2010 bolo zamietnutých a späťvzatých 2 282 odvolaní (49,58 %), v roku 2009 to bolo 2 336 odvolaní (50,39 %). Je to zlepšenie v číselnom vyjadrení o 54 osôb a v percentuálnom vyjadrení zlepšenie o 0,81 %. Pri porovnaní s rokom 2006, kedy v tomto ukazovateli bolo vykázaných 2 230 (45,16 %) rozhodnutí, ide v číselnom vyjadrení o nárast o 52 rozhodnutí a v percentuálnom vyjadrení o nárast o 4,42 %.
Ukazovateľ zrušené a vrátené odvolacím súdom na nové konanie v roku 2010 vykazuje v porovnaní s rokom 2009 zhoršenie. V tomto ukazovateli odvolacie súdy rozhodli vo vzťahu k 1 106 osobám, čo je 24,03 %, v roku 2009 vo vzťahu k 1 041 osobám (22,45 %). V číselnom vyjadrení je to zhoršenie o 65 osôb a v percentuálnom vyjadrení zhoršenie o 1,58 %. V roku 2006 odvolacie súdy rozhodli v tomto ukazovateli vo vzťahu k 1 333 osobám (26,99 %). V porovnaní s rokom 2006 tak v roku 2010 došlo v číselnom vyjadrení k zvýšeniu kvality rozhodovania okresných súdov o 227 osôb a v percentuálnom vyjadrení o 2,96 %.

V ukazovateli zmena vo výroku o vine v roku 2010 došlo k zlepšeniu kvality rozhodovania okresných súdov. V roku 2010 sa tento ukazovateľ týkal 29 osôb (0,63 %), v roku 2009 sa týkal 31 osôb (0,67 %), čo je v osobách v číselnom vyjadrení zlepšenie o 2 osoby a v percentuálnom vyjadrení zlepšenie o 0,04 %. V porovnaní s rokom 2006, kedy sa tento ukazovateľ týkal 49 osôb (0,99 %), v číselnom vyjadrení je to zlepšenie o 20 osôb a v percentuálnom vyjadrení zlepšenie o 0,36 %.
Ukazovateľ trest sprísnený v roku 2010 zaznamenal pokles. V roku 2010 sa týkal 154 osôb (3,35 %). V roku 2009 sa tento ukazovateľ týkal 178 osôb 
(3,84 %). Ide teda o pokles v číselnom vyjadrení o 24 osôb, v percentuálnom vyjadrení o 0,49 %. V porovnaní s rokom 2006, kedy sa tento ukazovateľ týkal 160 osôb (3,24 %), ide o pokles v číselnom vyjadrení o 6 osôb, avšak v percentuálnom vyjadrení o nárast o 0,11 %.
Ukazovateľ trest zmiernený v roku 2010 sa týkal 454 osôb (9,86 %). V porovnaní s rokom 2009, kedy sa tento ukazovateľ týkal 445 osôb (9,60 %), v číselnom vyjadrení došlo k nárastu počtu osôb o 9 osôb a v percentuálnom vyjadrení o nárast o 0,26 %.
Štatistický ukazovateľ oslobodené v odvolacom konaní sa v roku 2010 týkal 157 osôb (3,41 %). Pri porovnaní s rokom 2009, kedy sa tento ukazovateľ týkal 121 osôb (2,61 %), došlo k nárastu v číselnom vyjadrení o 36 osôb, v percentuálnom vyjadrení o 0,80 %. Pri porovnaní s rokom 2006 je to v číselnom vyjadrení nárast o 58 osôb a v percentuálnom vyjadrení nárast o 1,41 %. 
V roku 2010 sa štatistický ukazovateľ skončené inak týkal 421 osôb (9,15 %). V porovnaní s rokom 2009, kedy sa tento ukazovateľ týkal 484 osôb 
(10,44 %), došlo o 68 (1,67 %) a pokles počtu osôb o 9 (0,19 %). Pri porovnaní s rokom 2006 v došlých odvolaniach je to pokles o 55 (1,36 %) a v osobách pokles o 112 (2,36 %) osôb.
Účinnosťou nových trestných kódexov (Trestný zákon č. 300/2005 Z. z. v platnom znení a Trestný poriadok č. 301/2005 v platnom znení) od 
1. januára 2006 bola zmenená vecná príslušnosť krajských súdov ako súdov I. stupňa. Krajské súdy ako súdy I. stupňa (T) v zmysle ustanovenia § 564 ods. 3 Trestného poriadku, od 1. januára 2006 vybavujú len trestné veci, v ktorých bola obžaloba na súd podaná pred dňom nadobudnutia účinnosti Trestného poriadku (t. j. veci, ktoré na súd napadli do 1. januára 2006). Veci (podľa § 17 Trestného poriadku – zák. č. 141/1961 Zb. v znení neskorších predpisov, patriace do vecnej príslušnosti krajských súdov ako súdov I. stupňa), v ktorých bola obžaloba podaná po 1. januári 2006, s prihliadnutím na ustanovenie § 17 Trestného poriadku (zákon č. 301/2005 Z. z.), od účinnosti zákona t. j. od 1. januára 2006, vybavujú okresné súdy v sídlach krajských súdov. Aj v roku 2010 je táto zmena ešte stále dôvodom rozdielov v počtoch došlých vecí na krajské súdy a v počtoch vecí vybavených krajskými súdmi ako súdmi I. stupňa (T).

Na krajské súdy Slovenskej republiky v roku 2010 došli 2 veci (ide zrejme o veci zrušené a vrátené odvolacím súdom na nové konanie), v ktorých boli 2 trestne stíhané osoby. V porovnaní s rokom 2009 kedy išlo o 4 veci so 7 trestne stíhanými osobami je to pokles o 2 (50,00 %) vecí a o 5 (71,43 %) osôb. Pri porovnaní s rokom 2006 kedy to bolo 19 vecí s 31 stíhanými osobami je to pokles o 17 (89,47 %) vecí a o 29 (93,55 %) osôb.
Krajské súdy ako súdy I. stupňa v roku 2010 vybavili 51 vecí so 112 trestne stíhanými osobami. V porovnaní s rokom 2009 kedy vybavili 71 vecí so 171 osobami ide o pokles počtu vybavených vecí o 20 (28,71 %) vecí a o pokles počtu osôb v nich stíhaných o 59 (34,50 %). V porovnaní s rokom 2006 kedy súdy vybavili 160 vecí s 298 osobami je to pokles počtu o 109 (68,13 %) vecí a pokles počtu stíhaných osôb o 186 (62,42 %).
Na krajských súdoch ako súdoch I. stupňa v roku 2010 ostalo nevybavených 156 veci so 437 osobami. V porovnaní s rokom 2009 kedy na krajských súdoch ako na súdoch I. stupňa ostalo nevybavených 205 vecí s 546 trestne stíhanými osobami, ide o pokles v počte nevybavených vecí o 49 (23,90 %) vecí a o 109 (19,96 %) osôb.
V roku 2010 krajské súdy ako súdy I. stupňa vybavili 22 väzobné stíhaných osôb.
V horizonte do 3 mesiacov boli vybavené 3 osoby, v horizonte od 3 do 6 mesiacov boli vybavené 2 väzobné stíhané osoby, v horizonte od 6 mesiacov do 1 roka bolo vybavených 7 osôb, v horizonte od 1 do 2 rokov bolo vybavených 6 väzobné stíhaných osôb a v horizonte viac ako 2 roky 4 väzobné stíhané osoby. Na vybavenie jednej väzobné stíhanej osoby krajské súdy potrebovali v priemere 486 dní.
V porovnaní s rokom 2009 kedy na vybavenie jednej väzobné stíhanej osoby potrebovali 514 dní je to o 28 dní menej, v porovnaní s rokom 2006 kedy na vybavenie jednej väzobné stíhanej osoby potrebovali v priemere 402 dní, je to, že Krajské súdy ako súdy I. stupňa na vybavenie jednej veci od nápadu do právoplatnosti rozhodnutia potrebovali v roku 2010 v priemere 73,91 mesiaca.
V porovnaní s rokom 2009 je to zhoršenie rýchlosti konania o 8,86 mesiaca (2009 – 65,05 mesiaca). V porovnaní s rokom 2006, kedy súdy na vybavenie jednej väzobnej veci potrebovali v priemere 33,21 mesiaca, je to zhoršenie v tomto ukazovateli o 40,7 mesiaca.
Aj v roku 2010 rýchlosť konania na krajských súdoch ako na súdoch I. stupňa v značnej miere ovplyvňovali časté predkladania spisov odvolaciemu súdu so sťažnosťami, námietkami zaujatosti, žiadosťami o odňatie a prikázanie veci inému súdu. Nie nepodstatný vplyv na dĺžku konania krajských súdov mala aj doba, ktorá uplynula od predloženia spisov v dôsledku podania opravných prostriedkov odvolaciemu súdu, až do fyzického vrátenia spisov spolu s rozhodnutím odvolacieho súdu.
V roku 2010 súdom najrýchlejšie konajúcim bol Krajský súd v Žiline, ktorý na vybavenie jednej veci potreboval v priemere 65,40 mesiaca. Tento súd svoje konanie zrýchlil o 3,00 mesiaca (2009 – 68,40 mesiaca). V porovnaní s rokom 2006 však ide o zhoršenie o 39,77 mesiaca (2006 – 25,63 mesiaca).
Krajským súdom z najnižšou rýchlosťou konania bol v roku 2010 Krajský súd v Prešove, ktorý na vybavenie jednej veci potreboval 84,00 mesiaca. V porovnaní s rokom 2009 je to zhoršenie o 9,60 mesiaca (2009 – 74,40 mesiaca). Pri porovnaní s rokom 2006 je to zhoršenie o 14,71 mesiaca (2006 – 69,29 mesiaca).
Z ostatných krajských súdov si v porovnaní s rokom 2009 rýchlosť konania zlepšil len Krajský súd v Bratislave. Rýchlosť konania si pohoršili Krajské súdy v Trnave, v Trenčíne, v Nitre, a v Košiciach. Krajský súd v Banskej Bystrici v roku 2010 nevybavil odsúdením žiadnu vec ako súd I. stupňa.
Krajské súdy ako súdy I. stupňa ešte aj v roku 2010 končili veci z predchádzajúcich rokov a aj v tomto roku pre ne bolo prioritou odstraňovanie negatív majúcich vplyv na plynulosť konania. Tieto negatíva sú roky notoricky známe a majú prevažne objektívny charakter. Sú to veci skutkovo aj právne veľmi náročné, veci s veľkým počtom obvinených osôb, s veľkým množstvom skutkov, snaha obvinených a svedkov a niekedy aj obhajcov oddialiť konečné rozhodnutie obštrukciami ako sú nekonečné námietky zaujatosti, sťažnosti na postup súdov, ignorovanie predvolaní, oneskorené podávanie žiadostí o odročenie pojednávaní, nedostatočne podložené žiadosti o odročenie zo zdravotných dôvodov, pri svedkoch časté neoznámenie zmeny adresy pobytu, pobyt mimo územia republiky, atď. Nedá sa však vylúčiť aj istá miera subjektívnych dôvodov. Zvyčajne majú základ v nedostatočnom naštudovaní následne v nedostatočnej príprave na pojednávanie a z toho vyplývajúcich ťažkostí pri odstraňovaní nedostatkov v priebehu pojednávaní a nezriedka aj oneskorené vyhotovovanie súdnych rozhodnutí. Najmä táto posledná okolnosť má za následok oddialenie právoplatnosti rozhodnutia čím sa (niekedy neúmerne) predĺži samotné konanie. 

Na Špecializovaný trestný súd (do vyhlásenia nálezu Ústavného súdu Slovenskej republiky PL ÚS 17/08 z 20. mája 2009 v Zbierke zákonov Slovenskej republiky – Špeciálny súd), v roku 2010 napadlo 197 vecí, v ktorých bolo 255 stíhaných osôb. Vybavených bolo 228 vecí s 351 osobami. K 31. decembru 2010 ostalo nevybavených 88 vecí s 205 stíhanými osobami.
V roku 2010 Špecializovaný trestný súd vybavil 7 väzobné stíhaných osôb.
V časovom horizonte do 3 mesiacov od nápadu nevybavil žiadnu väzobné stíhanú osobu, v časovom horizonte od 3 do 6 mesiacov vybavil 3 väzobné stíhané osoby. V časovom horizonte od 6 mesiacov do 1 roka nevybavil žiadnu väzobné stíhanú osobu, v časovom horizonte od 1 do 2 rokov vybavil 1 väzobné stíhanú osobu, v časovom horizonte viac ako 2 roky, vybavil 3 väzobné stíhané osoby. Na vybavenie jednej väzobné stíhanej osoby potreboval v priemere 598 dní. V roku 2009 ani v roku 2006 tento súd nevybavil žiadnu väzobné stíhanú osobu.
Špecializovaný trestný súd v roku 2010 právoplatne odsúdil 226 osôb. Od nápadu veci do právoplatnosti rozhodnutia v časovom horizonte do 1 mesiaca to bolo 99 osôb (43,81 %). V porovnaní s rokom 2009 kedy to bolo 59 osôb (43,70 %) je to nárast v číselnom vyjadrení o 40 osôb a v percentuálnom 
o 0,11 %. V porovnaní s rokom 2006 kedy to bolo 17 osôb (23,00 %) je to nárast v číselnom vyjadrení o 209 osôb a v percentuálnom o 20,81 %.
V časovom horizonte od 1 do 3 mesiacov vybavil 54 osôb (23,89 %). V porovnaní s rokom 2009 kedy to bolo 44 osôb (32,59 %) je to nárast v číselnom vyjadrení o 10 osôb, avšak v percentuálnom vyjadrení pokles o 8,70 %. Pri porovnaní s rokom 2006 kedy bolo vybavených 34 osôb (45,90 %) je to v číselnom vyjadrení nárast o 20 osôb, avšak v percentuálnom vyjadrení pokles o 22,01 %.
V horizonte od 3 do 6 mesiacov bolo vybavených 12 osôb (5,31 %). V porovnaní s rokom 2009 kedy bolo vybavených 11 osôb (8,15 %), v číselnom vyjadrení ide o nárast o 1 osobu, avšak v percentuálnom vyjadrení o pokles o 2,84 %. V horizonte od 6 do 9 mesiacov boli vybavené 3 osoby (1,33 %). Pri porovnaní s rokom 2009 kedy boli vybavené 2 osoby (1,48 %) je to o 1 osobu viac v číselnom vyjadrení, avšak v percentuálnom vyjadrení o 0,15 % menej. V porovnaní s rokom 2006 kedy bolo vybavených 7 (9,50 %), je to pokles v číselnom vyjadrení o 4 osoby a v percentuálnom vyjadrení pokles o 8,17 %. V časovom horizonte od 9 mesiacov do 1 roka boli vybavené 2 osoby (0,88 %). V roku 2009 v tomto časovom horizonte súd nevybavil žiadnu osobu. V porovnaní s rokom 2006 kedy boli vybavené 2 osoby (2,70 %) je v číselnom vyjadrení zhoda avšak v percentuálnom vyjadrení pokles o 1,82 %. 
V časovom horizonte viac ako 1 rok v roku 2010 súd vybavil 56 osôb (24,78 %). V porovnaní s rokom 2009 kedy bolo vybavených 19 osôb (14,07 %) ide v číselnom vyjadrení o nárast o 37 osôb a v percentuálnom vyjadrení o nárast o 10,71 %. 

V roku 2010 súdy Slovenskej republiky právoplatne odsúdili 31 179 osôb, ktoré spáchali 37 966 skutkov. V porovnaní s rokom 2009 kedy bolo odsúdených 30 953 osôb, ktoré spáchali 38 130 skutkov, je to o 226 osôb (0,73 %) viac a o 164 (0,43 %) skutkov menej. V porovnaní s rokom 2006 kedy bolo odsúdených 25 764 osôb, ktoré spáchali 40 609 skutkov, je to o 5 415 (21,02 %) osôb viac a o 2 643 (6,51 %) skutkov menej.
Index odsúdených osôb (lo) t.j. počet právoplatne odsúdených páchateľov na celkovom počte trestne zodpovedných osôb, prepočítaný na 10 000 obyvateľov, bol v roku 2010 daný číslom 67, rovnako ako v roku 2009; v roku 2006 bol daný číslom 57. Na index odsúdených osôb vplýva pohyb počtu trestných konaní, počty vecí došlých na súdy a súdmi právoplatne ukončených.
V roku 2010 súdy právoplatne odsúdili celkom 31 179 páchateľov. Na tomto počte odsúdených sa recidivisti uznaní súdom podieľajú 31,69 % 
(2009 - 29,54 %, 2006 - 7,34 %). V porovnaní s rokom 2009 došlo k nárastu počtu i percenta odsúdených recidivistov. V percentuálnom vyjadrení je to 2,15 %. Ešte markantnejší je rozdiel v porovnaní s rokom 2006 až o 24,35 %.
V kategórii mladiství v roku 2010 je podiel právoplatne odsúdených na celkovom počte odsúdených osôb 5,61 % (2009 – 6,55 %, 2006 - 6,15 %). V porovnaní s rokom 2009 došlo k poklesu počtu právoplatne odsúdených o 0,94 %. V porovnaní s rokom 2006 je tento pokles 0,54 %.
V kategórii ženy v roku 2010 bol podiel právoplatne odsúdených na celkovom počte odsúdených 14,75 % (2009 – 14,80 %, 2006 – 14,02 %). V tejto kategórii v porovnaní s rokom 2009 došlo k veľmi miernemu poklesu počtu odsúdených o 0,05 %. V porovnaní s rokom 2006 však došlo k nárastu o 0,73 %.
Z počtu 31 179 právoplatne odsúdených osôb v roku 2010, súdy nepodmienečné tresty odňatia slobody uložili 6 291 osobám, čo predstavuje 20,2 % podiel, trest odňatia slobody s podmienečným odkladom výkonu trestu bol uložený 20 263 osobám, čo predstavuje podiel 65,0 %, peňažný trest v roku 2010 súdy uložili 1 630 osobám, čo predstavuje podiel 5,2 %. Iné samostatné tresty boli uložené 2 426 osobám, čo predstavuje podiel 7,8 %.
Pri nepodmienečných trestoch odňatia slobody počet odsúdených páchateľov v roku 2010 vzrástol v porovnaní s rokom 2009 o 358 (6,03 %) osôb. V porovnaní s rokom 2006 ide v číselnom vyjadrení o nárast o 354 (16,6 %) osôb avšak v percentuálnom vyjadrení o pokles o 0,7 %.
Pri trestoch odňatia slobody s podmienečným odkladom výkonu trestu, v roku 2010 v číselnom vyjadrení klesol počet o 508 (2,5 %) osôb a v percentuálnom vyjadrení o 2,1 %. V porovnaní s rokom 2006 v číselnom vyjadrení vzrástol o 2 546 (14,4 %) osôb, avšak v percentuálnom vyjadrení klesol o 3,8 %.
Pri peňažných trestoch v roku 2010 v porovnaní s rokom 2009 v číselnom vyjadrení došlo k poklesu počtu uložených trestov o 78 (4,6 %) a v percentuálnom vyjadrení k poklesu o 0,3 %. V porovnaní s rokom 2006 je to v číselnom vyjadrení nárast peňažných trestov o 310 (23,5 %) a nárast v percentuálnom vyjadrení o 0,1 %.
Pri iných samostatných trestoch v roku 2010 v číselnom vyjadrení bolo uložených o 507 (26,4 %) viac ako v roku 2009 a v percentuálnom vyjadrení viac o 1,6 %. V porovnaní s rokom 2006 je to v číselnom vyjadrení viac o 1 601 (194,1 %) a v percentuálnom vyjadrení viac o 4,6 %.
Aj v roku 2010 súdy rozhodovali podľa Tr. zákona č. 300/2005 Z. z. v platnom znení a ešte aj podľa Tr. zákona č. 140/1961 Zb. v znení neskorších predpisov. Aj štatistika v kategórii vybrané trestné činy preto bola vedená podľa obidvoch zákonov.
Podľa Trestného zákona č. 300/2005 Z. z. v platnom znení, za majetkové trestné činy (§ 212 - krádež, § 213 - sprenevera, § 221 - podvod) bolo právoplatne odsúdených 9 057 páchateľov, za trestné činy proti životu a zdraviu (§ 155, § 156 – ublíženie na zdraví, § 147, § 148 – zabitie) bolo právoplatne odsúdených 
1 325 páchateľov, za trestný čin lúpeže (§ 188) bolo právoplatne odsúdených 547 osôb, za trestné činy so sexuálnym motívom (§ 199 - znásilnenie, § 200 - sexuálne násilie, § 201, § 202 – sexuálne zneužívanie, § 203 – súlož medzi príbuznými) bolo právoplatne odsúdených 235 páchateľov, za trestný čin vraždy 
(§ 144 – úkladná vražda, § 145 – vražda) bolo právoplatne odsúdených 45 páchateľov.
Podľa Trestného zákona č. 140/1961Zb.v znení neskorších predpisov, za trestné činy majetkové (§ 247- krádež, § 248 – sprenevera, § 250 – podvod) bolo právoplatne odsúdených 473 páchateľov, za trestné činy proti životu a zdraviu (§ 221, § 222, § 225) bolo právoplatne odsúdených 105 páchateľov, za trestný čin lúpeže (§ 234) bolo právoplatne odsúdených 67 osôb, za trestné činy so sexuálnym motívom (§ 241 – znásilnenie, § 243 – sexuálne zneužívanie, 
§ 243 – súlož medzi príbuznými) bolo právoplatne odsúdených 16 páchateľov. Za trestný čin vraždy (§ 219) bolo právoplatne odsúdených 15 páchateľov.
Za iné trestné činy v roku 2010 bol percentuálny podiel na počte právoplatne odsúdených páchateľov 49,86 %.
V roku 2010 celkom za vybrané trestné činy majetkové bolo právoplatne odsúdených 9530 osôb čo je 30,57 % páchateľov.
Za vybrané trestné činy proti životu a zdraviu bolo právoplatne odsúdených 1430 osôb čo je 4,59 % páchateľov.
Za trestný čin lúpeže bolo právoplatne odsúdených 614 osôb čo je 1,97 % páchateľov.
Za trestné činy so sexuálnym motívom bolo právoplatne odsúdených 251 osôb, čo je 0,81 %.
Za trestný čin vraždy bolo právoplatne odsúdených 60 osôb, čo je 0,19 %.
Pri porovnaní s rokom 2010 pri majetkových trestných činoch došlo k nárastu v číselnom vyjadrení o 503 odsúdených v percentuálnom o nárast o 
1,41 %. V porovnaní s rokom 2006 došlo k nárastu v číselnom vyjadrení o 2 076 osôb, v percentuálnom vyjadrení k nárastu o 1,63 %.
Pri trestných činoch proti životu a zdraviu v číselnom vyjadrení v porovnaní s rokom 2009 došlo k poklesu počtu odsúdených osôb o 59 a v percentuálnom vyjadrení o 0,22 %. V porovnaní s rokom 2006 v tejto kategórii vybraných trestných činov v číselnom vyjadrení došlo k poklesu o 5 osôb a v percentuálnom vyjadrení k poklesu o 0,98 %.
Pri trestnom čine lúpeže v porovnaní s rokom 2009 v číselnom vyjadrení bol zaznamenaný pokles o 26 osôb a v percentuálnom vyjadrení o 0,10 %. V porovnaní s rokom 2006 je to v číselnom vyjadrení nárast o 139 osôb a v percentuálnom vyjadrení o 0,13 %.
Za trestné činy so sexuálnym motívom v porovnaní s rokom 2009 je to v číselnom vyjadrení o 14 odsúdených menej a v percentuálnom vyjadrení menej o 0,08 %.
Za trestný čin vraždy v porovnaní s rokom 2009 v číselnom vyjadrení došlo k nárastu o 14 odsúdených, v percentuálnom vyjadrení je to vyrovnaný podiel za obidva roky – 0,19 %. V porovnaní s rokom 2006 v číselnom vyjadrení je zaznamenaný nárast o 12 odsúdených, ale percentuálne je zasa vyrovnaný podiel na celkovom počte právoplatne odsúdených – 0,19 %.
Za iné trestné činy v porovnaní s rokom 2009 je značný pokles percentuálneho podielu páchateľov až o 13,02 %. V porovnaní s rokom 2006 je tento pokles percentuálneho podielu o 12,85 %.
Z vyššie uvedených údajov je zrejmé, že nárast počtu právoplatne odsúdených páchateľov bol štatisticky zistený pri majetkových trestných činoch a pri trestnom čine vraždy.
Naopak pokles počtu právoplatne odsúdených osôb bol štatisticky zaznamenaný pri trestných činoch proti životu a zdraviu, pri trestnom čine lúpeže a pri trestných činoch so sexuálnym motívom. Tieto údaje však nemusia byť reálnym odrazom kriminality. Ide o trestné činy pri ktorých už roky možno hovoriť o latentnej trestnej činnosti. Najmä pri trestných činoch so sexuálnym motívom veľakrát sú objektmi trestnej činnosti osoby, ktoré sú buď odkázané na páchateľa alebo sú priamo v jeho starostlivosti (mentálne retardované deti, súrodenci, manželka, družka atd‘.), ktoré nie sú schopné samostatného konania alebo im v tom bráni pocit presvedčenia, že konanie páchateľa zavinili, pocit hanby, strach pred odsúdením okolia, presvedčenie, že im nikto nemôže pomôcť. Môžu to byť aj osoby materiálne závislé od páchateľa (manželka, družka, rodičia, súrodenci, deti atd‘.). Nezriedka sa poškodení obávajú oznámiť konanie páchateľa z obavy, že by mohol splniť svoje hrozby o fyzickej ujme prípadne o likvidácii poškodeného a jeho blízkych.
V roku 2010 súdy Slovenskej republiky uložili 59 právoplatne odsúdeným osobám trest domáceho väzenia, 1 352 právoplatne odsúdeným osobám trest povinnej práce a vrátane Špecializovaného trestného súdu (ďalej ŠTS), ktorý schválil 76 dohôd o vine a treste, súdy schválili celkom 7 091 dohôd o vine 
a treste.
V porovnaní s rokom 2009 bolo uložených o 8 trestov domáceho väzenia viac, v porovnaní s rokom 2006 viac o 53 trestov domáceho väzenia. V porovnaní s rokom 2009 bolo uložených o 522 trestov povinnej práce viac a v porovnaní s rokom 2006 o 1 310 trestov viac. V porovnaní s rokom 2009 súdy v roku 2010 schválili o 235 dohôd o vine a treste viac. V porovnaní s rokom 2006, schválili o 5 258 viac dohôd o vine a treste.
V roku 2010 podľa § 285 platného Trestného poriadku súdy vrátane ŠTS, ktorý rozhodol vo vzťahu k 10 osobám, oslobodili celkom 1 468 osôb, podľa 
§ 226 Trestného poriadku - zákon č. 141/1961 Zb. v znení neskorších predpisov, vrátane ŠTS, ktorý rozhodol vo vzťahu k 14 osobám, právoplatne oslobodili 459 osôb. Súdy Slovenskej republiky tak v roku 2010 právoplatne oslobodili celkom 1 927 osôb. V porovnaní s rokom 2009, kedy bolo právoplatne oslobodených 1 721 osôb je to nárast o 206 osôb. Pri porovnaní s rokom 2006 kedy súdy právoplatne oslobodili 1 509 osôb je to nárast oslobodených osôb 
o 418 osôb.
Súdy Slovenskej republiky v roku 2010 podľa § 216 platného Trestného poriadku podmienečne zastavili trestné stíhanie 331 osobám, podľa § 307 Trestného poriadku - zák. č. 141/1961 Zb. v znení neskorších predpisov 139 osobám.
V roku 2010 tak súdy Slovenskej republiky celkovo podmienečne zastavili trestné stíhanie 470 osobám. V porovnaní s rokom kedy súdy podmienečne zastavili trestné stíhanie 625 osobám ide o pokles počtu o 155 (24,58 %) osôb. V porovnaní s rokom 2006 kedy súdy podmienečne zastavili trestné stíhanie 1 406 osobám je to pokles až o 936 (66,57 %) osôb.
K právoplatnému zastaveniu trestného stíhania v roku 2010 podľa § 281 platného Trestného poriadku došlo vo vzťahu k 355 osobám. Podľa § 223 Trestného poriadku - zák. č. 141/1961 Zb. v znení neskorších predpisov, k zastaveniu trestného stíhania došlo vo vzťahu k 151 osobám.
Súdy Slovenskej republiky celkovo zastavili trestné stíhanie vo vzťahu k 506 osobám. V porovnaní s rokom 2009 je to o menej o 85 (14,38 %) osôb, v porovnaní s rokom 2006 je to menej o 11 (2,13 %) osôb.
V roku 2010 súdy Slovenskej republiky podľa § 280 platného Trestného poriadku postúpili inému orgánu veci týkajúce 166 osôb, podľa § 222 Trestného poriadku - zák. č. 141/1961 Zb. v znení neskorších predpisov veci týkajúce sa 3 osôb. Celkovo súdy právoplatne postúpili inému orgánu veci týkajúce sa 169 osôb. Pri porovnaní s rokom 2009 je to o 27 (19,01 %) viac osôb, v porovnaní s rokom 2006 je to však o 76 (31,02 %) osôb menej.
Zmier a následné zastavenie trestného stíhania sa v roku 2010 týkalo 158 osôb. V porovnaní s rokom 2009 ide o pokles o 23 (12,71 %) osôb. 
V porovnaní s rokom 2006 o nárast 108 (216,00 %) osôb.
V roku 2010 z celkového počtu 31 179 právoplatne odsúdených páchateľov, pod vplyvom alkoholu spáchalo trestný čin 2 537 odsúdených čo je 8,1 %. V porovnaní s rokom 2009 je to pokles o 469 (1,6 %) osôb. V porovnaní s rokom 2006 v číselnom vyjadrení nárast o 130 osôb ale v percentuálnom vyjadrení pokles o 1,2 %.
V osobitne sledovaných kategóriách odsúdených - ženy ide o 90 odsúdených t. j. 3,5 %, čo je v porovnaní s rokom 2009 v číselnom vyjadrení pokles o 1 osobu, avšak v percentuálnom nárast o 0,5 %. V porovnaní s rokom 2006 ide o nárast v číselnom vyjadrení o 1 osobu, avšak v percentuálnom vyjadrení o pokles 0,2 %. V kategórii mladiství v roku 2010 pod vplyvom alkoholu spáchalo trestný čin 66 osôb, čo je 2,6 %. V porovnaní s rokom 2009 je to v číselnom vyjadrení o 5 osôb menej avšak v percentuálnom vyjadrení o 0,2 % viac. Pri porovnaní s rokom 2006 je to v číselnom vyjadrení nárast o 24 osôb a percentuálne nárast o 0,9 %.
V roku 2010 pre páchanie trestnej činnosti pod vplyvom návykovej látky (drog), bolo právoplatne odsúdených 269 osôb čo je 0,86 %. V porovnaní s rokom 2009 je to v číselnom vyjadrení pokles o 114 osôb v percentuálnom vyjadrení pokles o 0,38 %. V porovnaní s rokom 2006 v číselnom vyjadrení je to o 52 osôb menej a v percentuálnom vyjadrení o 0,39 % menej.
V roku 2010 súdy Slovenskej republiky právoplatne uložili celkom 1 142 ochranných opatrení. Je to o 20 (1,72 %) opatrení menej ako v roku 2009 a o 326 (39,95 %) ochranných opatrení viac ako v roku 2006.
Protialkoholických (PAL) ústavných liečení bolo právoplatne uložených 280, ambulantných liečení 297. V porovnaní s rokom 2009 bolo ústavných liečení uložených menej o 3 (1,06 %) a ambulantných menej o 12 (3,88 %). V porovnaní s rokom 2006 súdy uložili ústavných liečení viac o 39 (16,18 %), ambulantných viac o 66 (28,57 %).
Protitoxikomanických (PTL) ústavných liečení v roku 2010 bolo právoplatne uložených 151, ambulantných 165. V porovnaní s rokom 2009 bolo uložených ústavných liečení viac o 2 (1,34 %) a ambulantných viac o 4 (2,48 %) liečení. V porovnaní s rokom 2006 súdy v roku 2010 uložili o 65 (75,58 %) ústavných liečení viac a o 70 (73,68 %) ambulantných liečení viac.
Psychiatrické ústavné liečenie bolo v roku 2010 uložené 40 osobám a ambulantné 65 osobám. V porovnaní s rokom 2009 ústavných liečení bolo uložených menej o 8 (16,67 %) ambulantných liečení menej o 20 (23,53 %). Pri porovnaní s rokom 2006 je to nárast ústavných liečení o 10 (33,33 %) a v ambulantných liečeniach nárast o 3 (4,84 %) liečenia.
Sexuologické liečenie v roku 2010 súdy ústavnou formou uložili 11 právoplatne odsúdeným a ambulantnou formou 18 odsúdeným. V porovnaní s rokom 2009 došlo k poklesu počtu ústavných liečení o 8 (42,11 %) a nárastu ambulantných liečení o 10 (125,00 %). V porovnaní s rokom 2006 ústavných liečení bolo uložených v roku 2010 viac o 2 (22,22 %) a ambulantných viac o 11 (157,14 %).
Ochrannú výchovu v roku 2010 súdy uložili 8 osobám, čo je o 5 (38,46 %) osôb menej ako v roku 2009 a o 2 (20,00 %) osoby menej ako v roku 2006.
Ochranný dohľad bol v roku 2010 uložený 107 osobám, z toho ŠTS uložil ochranný dohľad 1 odsúdenému. Je to o 20 (22,99 %) opatrení viac ako v roku 2009 a o 62 (137,78 %) opatrení viac ako v roku 2006.
Ani v roku 2010 nedošlo k poklesu počtu nerealizovaných ochranných liečení.
K 31. decembru 2009 bolo krajskými súdmi vykázaných 1 373 nerealizovaných liečení. V roku 2010 vykázal po prvý raz 4 nerealizované ochranné liečenia ŠTS. Celkovo aj so započítaním nerealizovaných liečení vykázaných Špecializovaným trestným súdom je v roku 2010 nerealizovaných 1 377 liečení. 
V porovnaní s rokom 2009 je to nárast o 198 liečení a v porovnaní s rokom 2006 nárast až o 407 nerealizovaných liečení.
Protialkoholických (PAL) liečení bolo ku koncu roka vykázaných 589 nerealizovaných liečení (1 nerealizované liečenie vykázal ŠTS). V porovnaní s rokom 2009 (540) je to nárast o 49 (9,07 %) nerealizovaných liečení a v porovnaní s rokom 2006 (458) je to nárast o 131 (28,60 %) nerealizovaných liečení. Pre nedostatok kapacít v roku 2010 nebolo realizovaných 152 liečení (vrátane 1 liečenia uloženého ŠTS), čo je o 3 (1,94 %) liečenia menej ako v roku 2009 a o 62 (68,89 %) liečení viac ako v roku 2006. Pre neznámy pobyt v roku 2010 nebolo realizovaných 82 liečení, čo je pri porovnaní s rokom 2009 pokles o 2 (2,38 %) a v porovnaní s rokom 2006 pokles až o 18 (18,00 %) liečení.
V roku 2010 došlo k značnému nárastu nerealizovaných liečení z iného dôvodu. V tejto kategórii bolo vykázaných 355 nerealizovaných liečení (vrátane 1 liečenia uloženého ŠTS) čo je v porovnaní s rokom 2009 nárast o 54 (17,94 %) liečení a v porovnaní s rokom 2006 až o 87 (32,46 %) nerealizovaných liečení.
Z protitoxikomanických (PTL) liečení nebolo v roku 2010 realizovaných 558 liečení. V porovnaní s rokom 2009 (463) ide o nárast o 95 (20,52 %) liečení, v porovnaní s rokom 2006 je to nárast o 182 (48,40 %) nerealizovaných liečení. Pre nedostatok kapacít v roku 2010 nebolo realizovaných 166 liečení čo je o 7 (4,40 %) liečení menej ako v roku 2009 a o 71 (74,74 %) liečení viac ako v roku 2006. Neznámy pobyt bol v roku 2010 dôvodom 102 nerealizovaných liečení, čo je v porovnaní s rokom 2009 pokles o 36 (26,09 %) liečení a v porovnaní s rokom 2006 pokles o 5 (4,67 %) liečení.
Pre iný dôvod v roku 2010 nebolo realizovaných 290 liečení (vrátane 2 liečení uložených ŠTS) čo je v porovnaní s rokom 2009 nárast o 124 (74,70 %) liečení a v porovnaní s rokom 2006 nárast o 116 (66,67 %).
Aj v roku 2010 krajom s najvyšším počtom nerealizovaných liečení je znovu Bratislavský kraj s počtom 368 liečení. V porovnaní s rokom 2009 došlo k nárastu o 59 (19,09 %) nerealizovaných liečení a v porovnaní s rokom 2006 o 46 (14,29 %) nerealizovaných liečení. Krajom s najnižším počtom nerealizovaných liečení je aj v roku 2010 Žilinský kraj. Aj v tomto kraji však pri porovnaní s rokom 2009 došlo k nárast o 3 (8,82 %) nerealizované liečenia. 
V porovnaní s rokom 2006 je to pokles o 13 (26,00 %) nerealizovaných liečení.
K 31. decembru 2010 na výkon trestu odňatia slobody nenastúpilo 2 747 právoplatne odsúdených osôb, z toho 10 odsúdených vykázal ŠTS.
V porovnaní s rokom 2009 je to nárast o 277 (11,21 %) právoplatne odsúdených a v porovnaní s rokom 2006 o 695 (33,87 %) právoplatne odsúdených osôb.
Odsúdených, ktorí na výkon trestu odňatia slobody nenastúpili, hoci od jeho uloženia uplynulo viac ako 3 mesiace v roku 2010 bolo 2 051, z toho ŠTS vykázal 7 právoplatne odsúdených. V porovnaní s rokom 2009 je to nárast o 188 (10,09 %) právoplatne odsúdených a v porovnaní s rokom 2006 je to nárast o 549 (36,55 %) právoplatne odsúdených osôb.
Zo zákonných dôvodov (povolený odklad výkonu trestu odňatia slobody podľa § 409, § 410 Tr. por.) na výkon trestu rovnako ako v roku 2009 nenastúpilo 55 právoplatne odsúdených osôb. V porovnaní s rokom 2006 je to pokles o 24 právoplatne odsúdených osôb. Táto kategória nenastúpených trestov tak ako v predošlých rokoch pri porovnaní s celkovým počtom nenastúpených trestov vykazuje minimálny počet odsúdených, ktorí nenastúpili výkon trestu.
Pre neznámy pobyt na výkon trestu nestupilo 761 právoplatne odsúdených, z toho ŠTS vykázal 5 právoplatne odsúdených. V porovnaní s rokom 2009 počet odsúdených, ktorí z tohto dôvodu nenastúpili na výkon trestu poklesol o 11 (1,42 %). V porovnaní s rokom 2006 poklesol počet odsúdených o 126 
(19,84 %).
Znovu ako v predošlých rokoch, najvyšší počet nenastúpených trestov odňatia slobody vykazuje ukazovateľ iná príčina. V roku 2010 z tohto dôvodu na výkon trestu nenastúpilo 1 235 odsúdených, z toho vykázal 2 odsúdených ŠTS. Pri porovnaní s rokom 2009 je to ďalší nárast o 199 (19,21 %) právoplatne odsúdených. V porovnaní s rokom 2006 je to nárast o 447 (56,73 %) právoplatne odsúdených osôb.
Znovu ako v predchádzajúcich rokoch počet odsúdených, ktorí na výkon trestu odňatia slobody nenastúpili zo zákonných dôvodov, je takmer zanedbateľný, pri porovnaní s ukazovateľom iná príčina. Za jednu z príčin možno označiť aj nedostatočnú dôslednosť súdov v rámci vykonávacieho konania v tzv. porozsudkovej agende. Súdy vyzvú odsúdeného na nástup výkonu trestu ale pokiaľ v určenej lehote nenastúpi (aj bez ospravedlnenia), týždne niekedy aj mesiace nedodržanie lehoty na nástup výkonu trestu tolerujú bez toho, aby zisťovali jeho príčinu a podnikli potrebné opatrenia. Sekcia trestného práva sa aj v roku 2010 pomerne často stretla s tým, že súdy akceptujú skutočnosť, že odsúdený si podal žiadosť o milosť akoby išlo o zákonný dôvod, v rámci ktorého odsúdený nemusí trest odňatia slobody nastúpiť. Z takého nenastúpenia výkonu trestu nevyvodia žiadne dôsledky prakticky až do rozhodnutia prezidenta republiky, ktorý v prevažnej väčšine žiadosti o milosť nevyhovie). Nezriedka sa potom stáva, že odsúdený nastúpi, resp. býva predvedený na výkon trestu odňatia slobody políciou na základe príkazu súdu, aj po niekoľkých rokoch od právoplatnosti súdneho rozhodnutia. Tým sa podstatne znižuje význam uloženého trestu, ktorý by bol rozhodne účinnejšie pôsobil (aj s prihliadnutím na generálnu prevencie) na verejnosť, ak by ho odsúdený začal vykonávať ihneď po právoplatnosti súdneho rozhodnutia.
Zvyšovanie počtu odsúdených, ktorí z tohto dôvodu nenastúpili na výkon trestu odňatia slobody, pretrváva už viac rokov. Nárast je zrejmý aj z porovnania s prvým rokom hodnoteného obdobia. Naďalej teda prioritou ostáva aktivita súdov v spolupráci s políciou pri znižovaní počtov nenastúpených trestov odňatia slobody.